《次君陟见志韵》
宋代·周行己

秋风飒飒吹寒雨，寒士畏寒不畏暑。杜陵四海无尺椽，颇思大屋连千础。

大庇天下寒士寒，小利犹能及雀鼠。平生志大不小用，未解从人问科举。

可怜时俗喜儇媚，此道悠悠付何所。不如归来负寒日，食芹得味绝不去。

人生何处无一饭，饱卧便便腹如鼓。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。